**Adventi istentiszteleti rend**

**A GK Liturgiai és Himnológiai Bizottsága ajánlásával**

2016. november 27. – december 18.

**ELŐKÉSZÜLET**

a templom előkészítése, díszítése, az úrvacsorai jegyek előkészítése

imaközösség, a kórus felkészülése, gyülekezeti énektanítás

harangozás a gyülekezet rendje szerint

gyülekezet tájékoztatása, hirdetések

lelkipásztor(ok), presbiterek, szolgálattevők bejövetele

**Preludium** - orgonajáték, egyéb hangszeres zene, kórustétel vagy gyülekező ének

**BEVEZETŐ RÉSZ** – az úrasztalától vagy olvasópulttól

**Köszöntés, fohász** (helyi szokás szerint)

***L:*** „Kegyelem néktek és békesség Istentől, a mi Atyánktól és az Úr Jézus Krisztustól. Ámen.”

*(vagy/és)*

 „A mi segítségünk az Úr nevében van, aki teremtette az eget és földet”

**Igei vótum *L:***

**Advent 1.** Térjetek meg, mert elközelgetett a mennyeknek országa. (Mt 4,17)

**Advent 2.** Beteljesedett az idő, és elközelített az Isten országa. (Mk 1,15a)

**Advent 3.** Egek harmatozzatok onnan felül, és a felhők folyjanak igazsággal, nyíljék meg a föld és viruljon fel a szabadulás, és igazság sarjadjon fel vele együtt. (Ézs 45,8)

**Advent 4.** Jó várni és megadással lenni az Úr szabadításáig. (JSir 3,26)

**Gy: *Ámen.***

**Kezdőének** **(a gyülekezet válasza)**

|  |  |  |
| --- | --- | --- |
| **Advent 1.** | 75,1,4 (MRÉ 75,1-2) Dicsérünk téged, Isten | 24,1-2 Az Úr bír ez egész földdel) |
| **Advent 2.** | 121,1-2 Szemem a hegyekre vetem | 304,1 (MRÉ 182,1) Kapuk, emelkedjetek |
| **Advent 3.** | 80,1,3,(11) (MRÉ 80,1,2,6) Hallgasd meg, Izráel pásztora | 130,1-2 Tehozzád teljes szívből |
| **Advent 4.** | 40,1,2,(8) (MRÉ 40,1,2,5) Várván vártam a felséges Urat | 25,1 Szívemet hozzád emelem |

**ISTEN SZÍNE ELÉ ÁLLÁS** (CORAM DEO) – az úrasztalától vagy olvasópulttól

**Isten akarata *L:*** Szeretett testvéreim! Isten színe előtt állva figyeljünk az ő szavára, ahogyan Titusz leveléből szól hozzánk

*„…megtagadván a hitetlenséget és a világi kívánságokat, mértékletesen, igazán és szentül éljünk a jelenvaló világon, Várván ama boldog reménységet és a nagy Istennek és megtartó Jézus Krisztusunknak dicsősége megjelenését;”* (Tit 2,12-13)

**Bűnvallás** (Ahol ismerős, a kálvini bűnvalló imádság is mondható.)

***L:*** Tegyünk vallást bűneinkről:

*Mennyei Atyánk, te irgalmasságodból és jóvoltodból szent Fiadat, az Úr Jézus Krisztust e világra bocsátottad, hogy minket a bűnnek büntetéséből, a kárhozattól és örök haláltól megszabadíts. Alázattal könyörgünk néked, támaszd föl a te isteni hatalmadat, jöjj el és szabadíts meg bennünket a mi megérdemelt veszedelmünkből. Őrizd, igazgasd és oltalmazd sok háborúság közt lévő megváltott juhaidat és tarts meg minket az örök életre. Jézus Krisztus, a te szent Fiad érdeméért kérünk most mindannyian:*

***Gy: Könyörülj rajtam, én Istenem, a Te kegyelmességed szerint és töröld el az én bűneimet! Tiszta szívet teremts bennem és az erős lelket újítsd meg bennem! Ámen.***

**Kegyelemhirdetés *L:*** A kegyelem Istene így szól hozzánk igéjében:

*Úgy szerette Isten e világot, hogy az ő egyszülött Fiát adta, hogy valaki hiszen őbenne, el ne vesszen, hanem örök élete legyen.* (Jn 3,16)

**Hálaadás a kegyelemért** (RÉ 178, MRÉ 171)

(lehetőleg hangszer nélküli ének, melyet bemondás nélkül kezd el kórus vagy előénekes, a második sorban csatlakozik hozzá a gyülekezet)

*előénekesek:*

***Dicsőség az Atyának***

*együtt:*

***A Fiúnak és Szentlélek Istennek. Valamint volt kezdetben, Azonképpen most és mindörökké, Ámen, Ámen.***

**OLVASOTT IGE** – úrasztalától vagy olvasópulttól

**Ószövetségi olvasmány**

***L vagy Felolvasó:***Ószövetségi olvasmány …… könyvének … fejezetéből

**Advent 1.** Ézs 40,3-11 Örömhír a fogságban

**Advent 2.** Ézs 11,1-10 A Messiás országlása

**Advent 3.** 5Móz 32,2-5.26-27a.29a Mózes éneke

**Advent 4.** Ézs 9,1-6 A Messiás születésének próféciája

*A lekciót követő befejező fohász:*

Szenteljen meg az Úr minket az ő igazságával! Az Ő igéje igazság.

**Gy:** ***Ámen.***

**(Zenei tétel -** kapcsolódó kórusmű vagy hangszeres tétel, mint lehetőség)

**Újszövetségi olvasmány**

***L vagy Felolvasó:*** *Újszövetségi olvasmány … evangéliumának (…levelének) … fejezetéből*

**Advent 1.** Mt 3,1-12 Keresztelő János megtérésre hív

**Advent 2.** Mt 11,2-6 Keresztelő János kérdése

**Advent 3.** Mk 13,24-27 és Rm 13,11-14 Az Úr eljövetelének közelsége

**Advent 4.** Lk 1,39-56 Mária Erzsébetnél

*A lekciót követő befejező fohász:*

Isten áldása legyen az ige hallgatásán, befogadásán és megtartásán.

**Gy: *Ámen***

**Válasz az igére** - gyülekezeti ének, itt lehet hosszabb hangszeres bevezetővel, de itt is szerepelhet kapcsolódó kórusmű, zenei tétel

**Advent 1.** 312 (MRÉ 184) Várj ember szíve készen

**Advent 2.** 311,1-7 Szent Ézsaiás, vagy

305 (MRÉ 176) Álmélkodással csudáljuk

 **ÚJ ÉNEK:** Áldott az Isten (a 315. dics. dall.)

**Advent 3.** 304,1-5 (MRÉ 182,1-5) Kapuk, emelkedjetek vagy

 **ÚJ ÉNEK:** A jöttöd miként várjam 1,7-10

**Advent 4.** 313 (MRÉ 177) Dicsérd Istent, keresztyénség vagy

 **ÚJ ÉNEK:** Kitárom előtted szívem (a 483. dics. dall.)

*közben lelkipásztor felmegy a szószékbe*

**HIRDETETT IGE** – a szószékről

**Szószéki köszöntés** (lehetőség)

 „Kegyelem néktek és békesség Istentől, a mi Atyánktól és az Úr Jézus Krisztustól. Ámen.”

**Imádság**  (Fontos része az igét megvilágosító Szentlélekért való könyörgés. Az imádság zárásaként ajánlott szöveg: *„Szentlélek Úr Isten, szállj le mireánk, világosítsd meg szívünket és elménket és tedd élővé és hatóvá bennünk a Te igédet. Ámen.”*)

**Készülés az igehirdetésre** (gyülekezeti ének)

**Advent 1.** 301,6 (MRÉ 189,6) Kérünk, Úr Isten tégedet, erősítsed híveidet

**Advent 2.** 234, 2 (MRÉ 246,2) Jer, Világosság, ragyogj fel nekünk

**Advent 3.** 309,3 Világosítsd meg elménket (MRÉ 180,4 Vágyva vágyunk, nagy Király)

**Advent 4.** 301,6 (MRÉ 189,6) Kérünk, Úr Isten tégedet, erősítsed híveidet

**Textus**

**Igehirdetés**

**Válasz az igehirdetésre** (gyülekezeti ének, kórustétel, elcsendesítő orgonadarab, vagy más zenei tétel) ezt az éneket az igehirdető választja, ettől eltérő esetben javaslatok:

**Advent 1.** 239,1,3 (MRÉ 387,1,3) Úr Jézus, hozzád kiáltok

**Advent 2.** 308,5 (MRÉ 179,5) Tarts meg bennünket ez országban

**Advent 3.** 312,3 (MRÉ 184,3) Az Úr elé ha tárod

**Advent 4.** 304,6 (MRÉ 182,6) Isten Báránya, jövel

*közben lelkipásztor lejön a szószékről*

**IMÁDSÁGOS RÉSZ** - az úrasztalától vagy az olvasópulttól

**Imádság** (Fontos része a másokért mondott közbenjáró könyörgés, melyek kiterjednek a szűkebb és a bővebb közösségre a gyülekezettől az egész embervilágig; emberekre és ügyekre, szenvedőkre, új útra készülőkre és felelősséget hordozókra egyaránt.)

**Csendes ima**

**Miatyánk**

**A SÁKRAMENTÁLIS KÖZÖSSÉG HÁLAADÁSA** – nem úrvacsorás istentiszteleten.

Ha úrvacsora is van, akkor az itt kezdődik, helyi gyakorlat szerint.

Istentiszteletünk akkor célirányos, ha a hirdetett Ige és a látható Ige együtt teremti meg a Krisztus és ember közötti közösségélményt. … Istentiszteletünk akkor teljes, ha igehirdetés és sákramentum együtt van jelen. Ha az istentiszteleten sákramentum kiszolgáltatása nem történik, akkor is önálló, kötött liturgiai elemnek kell jeleznie a sákramentumok megújuló és megújító áldásaira való emlékeztetést és hálaadást. (Reformátusok a kegyelem trónusánál Bp. 2010 18. oldal)

Az alábbi ének és imádságok közvetlen követik az Úri imát, így mintegy folytatva az imádságos részt.

**L:***Magasztaljuk Istent, a bennünket tápláló és vele közösségre juttató Igéért!*

 **501,1,3,8** kíséret nélkül előénekes(ek) kezdik, gyülekezet a vers második felétől

***3. Énekeljünk néki egy akarat-***

***tal: Dicsőség, Atya Isten, szent Fiaddal!***

***8. Szentlélek Istennel egyenlő-képpen, Ki minket vigasztaljon, mondjuk: Ámen.***

**Hálaima a sákramentumok áldásaiért**

**L:** *Hálát adunk Neked, Urunk Jézus Krisztus, hogy hirdetett Igédet megerősíted a sákramentumok pecsétjével is és ezzel kiábrázolod a Veled és egymással való egységünket: „Mert egy a kenyér, egy test is vagyunk sokan, mert mindnyájan az egy kenyérből eszünk. Mert egy az Úr, egy a hit, egy a keresztség, és mindnyájunkat egy reménységre hívtál el.” Ámen.*

**Hitvallás** - Apostoli Hitvallás vagy Nicea-Konstantinápolyi

**Hálaáldozat felajánlása** – ezt követheti az adakozásra való felhívás is.

**L:** *Hálaadással emlékezünk meg arról is Istenünk, hogy minden jó adomány és tökéletes ajándék tetőled száll alá a világosság Atyjától. Fogadd el, amikor ezért önmagunkat ajánljuk fel a Te dicsőséged és felebarátaink javának szolgálatára. Ennek jeleként fogadd el hálánk jeleként felajánlott adományainkat is egyházad javára és országod építésére. Ámen!*

**BEFEJEZŐ RÉSZ** – az úrasztalától vagy olvasó pulttól, úrvacsora esetén innen folytatódik

Hirdetések, Himnusz ill. 90. zsoltár 1. verse helyi szokás szerint

**Isten dicsőítése** - záróének (Helyi szokás szerint az áldás után is lehet)

**Advent 1.** 303 (MRÉ 181) Jöjj, népek Megváltója, vagy

 **ÚJ ÉNEK:** Áldott az egek Ura

**Advent 2.** 301 (MRÉ 189) Új világosság jelenék, vagy

**ÚJ ÉNEK:** Jövel…Immánuel (MRÉ 185)

**Advent 3.** 303 (MRÉ 181) Jöjj, népek Megváltója, vagy

**ÚJ ÉNEK:** Ó jöjj…Üdvözítő

**Advent 4.** 301 (MRÉ 189) Új világosság jelenék, vagy

 303 (MRÉ 181) Jöjj, népek Megváltója, vagy

 **ÚJ ÉNEK:** Istennek szent Fia

**Ároni áldás**

**L:***Áldjon meg tégedet az Úr, és őrizzen meg tégedet.*

*Világosítsa meg az Úr az ő orcáját terajtad, és könyörüljön terajtad.*

*Fordítsa az Úr az ő orcáját tereád, és adjon békességet néked.*

**Postludium**